PREDKLADACIA SPRÁVA
k návrhu zákona , ktorým sa mení a dopĺňa zákon č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení zákona č. 436/2001 Z. z.

Predkladaný návrh zákona, ktorým sa mení a dopĺňa zákon č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení zákona č. 436/2001 Z. z., vychádza z požiadaviek a princípov obchodovania medzi Slovenskou republikou a štátmi Európskej únie, požiadaviek, ktoré Slovenská republika má spĺňať ako člen svetovej obchodnej organizácie, ako aj záväzkov, ktoré Slovenskej republike vyplývajú z Európskej dohody o pridružení najmä z článku 75, ktorý zaväzuje Slovenskú republiku na dosiahnutie plnej zhody s technickými predpismi Európskeho Spoločenstva, s európskou normalizáciou a postupmi posudzovania zhody. Ide o záväzok nad rámec zbližovania práva, keďže v článku 69 a 70 Európskej dohody sa hovorí, že zmluvné štáty sú si vedomé, že hlavnou podmienkou pre integráciu je zbližovanie existujúcich a budúcich právnych predpisov s predpismi Spoločenstva vo vymenovaných oblastiach, medzi ktoré patrí aj oblasť technických predpisov a noriem, zatiaľ čo článok 75 sa zameriava na dosiahnutie plnej zhody v tejto oblasti. 
Vláda Slovenskej republiky uznesením č. 120/2002 zo 6. 2. 2002 pod bodom C1, uložila predsedovi Úradu pre normalizáciu, metrológiu a skúšobníctvo Slovenskej republiky a ministrovi zahraničných vecí pripraviť Protokol k Európskej dohode o pridružení medzi Európskymi spoločenstvami a ich členskými štátmi na jednej strane a Slovenskou republikou na druhej strane o posudzovaní zhody a uznávaní priemyselných výrobkov –PECA (ďalej iba Protokol) a predložiť ho na rokovanie vlády.
Protokoly sú nástrojmi EÚ, aby sa zainteresované prístupové krajiny konfrontovali s predpismi a postupmi EÚ v technickej výrobkovej oblasti už pred vlastným plnoprávnym členstvom. V princípe je to dohoda o vzájomnom uznávaní výsledkov skúšok a certifikátov posudzovania zhody pre rozdielne skupiny výrobkov.
Táto dohoda ponúka Slovensku jedinečnú príležitosť vo všetkých oblastiach, v ktorých budú prispôsobené právne predpisy, využívať výhody vnútorného trhu už pred vstupom. Touto zmluvou sa odstránia všetky obchodné bariéry a prehĺbi sa obchod medzi EU a Slovenskom. PECA – dohoda je významným krokom k uľahčeniu obchodu a k príprave vstupu.
Protokol je prílohou k Európskej dohode o pridružení medzi Európskymi spoločenstvami a ich členskými štátmi na jednej strane a Slovenskou republikou na druhej strane a má charakter medzinárodnej dohody podľa článku 7 ods. 4 Ústavy Slovenskej republiky, na vykonanie ktorej je potrebný zákon. 
Podmienkou ukončenia rokovaní na expertnej úrovni je záväzok vlády SR, že najneskôr do ratifikácie Protokolu dôjde k novelizácii zákona č. 264/1999 Z. z. v znení zákona č. 436/2001 Z. z.. 
Predkladaný návrh zákona zohľadňuje výsledky posledných rokovaní s expertným tímom Európskej komisie.
Vzhľadom na uznesenie vlády č. 869 zo 7. augusta 2002, jeho bod D.1. bol uvedený návrh zákona, ktorým sa mení a dopĺňa zákon č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení zákona č. 436/2001 Z. z. predložený na zaujatie stanoviska všetkým ministerstvám a iným ústredným orgánom štátnej správy, ako aj ďalším ústredným štátnym orgánom a niektorým iným subjektom v skrátenom legislatívnom konaní.
Materiál sa na rokovanie vlády Slovenskej republiky predkladá po medzirezortnom pripomienkovom konaní, ktorého sa z oslovených 44 subjektov zúčastnilo 24. Z vyjadrujúcich sa subjektov 14 neuplatnilo pripomienky vôbec.
Zásadné pripomienky boli uplatnené zo strany úradu vlády - Inštitútu pre aproximáciu práva a ministerstva vnútra SR. Zásadná pripomienka inštitútu bola predkladateľom v plnej miere akceptovaná. Pripomienka ministerstva vnútra bola prerokovávaná na rozporovom konaní uskutočnenom dňa 22. augusta 2002, kde sa podarilo dospieť k spoločným záverom a materiál sa teda na ďalšie konanie predkladá bez rozporov.